### Likumprojekta „Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2012.gada 10.aprīļa Ministru kabineta sēdē (prot.Nr.19, 39.§, 2.p.) nolemtais, ar kuru uzdots, lai ieviestu tiesisko regulējumu visos normatīvajos aktos atbilstoši Ministru kabineta 2011.gada 15.novembra sēdē atbalstītajos likumprojektos "Grozījumi Civillikumā", "Grozījumi Civilprocesa likumā" un "Grozījumi Bāriņtiesu likumā (prot. Nr.67 45., 46. un 47.§) paredzētajām izmaiņām rīcības spējas tiesiskajā regulējumā, kā arī Apvienoto Nāciju Organizācijas Konvencijai par personu ar invaliditāti tiesībām, visām ministrijām atbilstoši to kompetencei sešu mēnešu laikā no likumprojektu stāšanās spēkā sagatavot un iesniegt noteiktā kārtībā Ministru kabinetā attiecīgus normatīvo aktu projektus.  Papildus grozījumi izstrādāti pēc Iekšlietu ministrijas iniciatīvas. |
| 2. | Pašreizējā situācija un problēmas | Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likuma (turpmāk – Dienesta gaitas likums) 3.panta piektajā daļā noteikts, ka uz amatpersonām, kuras ieņem amatus Drošības policijā, attiecas Valsts drošības iestāžu likuma noteikumi un daļa Dienesta gaitas likuma normu. Minētā norma paredz arī, ka uz minētajām amatpersonām neattiecas Dienesta gaitas likuma noteikumi par piemaksu par speciālo dienesta pakāpi. Ņemot vērā to, ka, pieņemot Valsts un pašvaldību institūciju amatpersonu un darbinieku atlīdzības likumu (turpmāk – Atlīdzības likums), visas tiesību normas, kas saistītas ar atlīdzību, tika izslēgtas no Dienesta gaitas likuma, tad nepieciešams izslēgt arī Dienesta gaitas likuma 3.panta piektās daļas otro teikumu, kas paredz, ka uz amatpersonām, kas ieņem amatus Drošības policijā, neattiecas Dienesta gaitas likuma noteikumi par piemaksu par speciālo dienesta pakāpi.  Dienesta gaitas likuma 1. un 2.pants nosaka, ka likuma mērķis ir noteikt profesionālā dienesta tiesisko statusu Iekšlietu ministrijas sistēmas iestādēs un Ieslodzījuma vietu pārvaldē (turpmāk arī — Iestāde), lai nodrošinātu tiesisku, stabilu, efektīvu un atklātu Iestādes darbību, un dienests Iestādē ir valsts dienesta veids, kuru pilda Iestādes amatpersona, kam ir speciālā dienesta pakāpe (turpmāk — amatpersona).  Iekšlietu ministrijas sistēmā ietilpst Drošības policija, Valsts policija, Valsts robežsardze un Valsts ugunsdzēsības un glābšanas dienests, kā arī minēto iestāžu padotībā esošās koledžas.  Dienesta gaitas likuma 4.pantā ir noteiktas prasības personai, kura var atrasties dienestā, un 4.panta 5.punkts nosaka, ka dienestā var atrasties persona, kura nav atzīta par rīcībnespējīgu likumā noteiktajā kārtībā.  2013.gada 1.janvārī stājās spēkā grozījumi Civillikumā, kuri vairs neparedz iespēju noteikt personai pilnu rīcībnespēju, bet gan noteikt personai ierobežotu rīcībspēju. Civillikuma 217.panta otrās daļas 1., 1.1 un 2.punkts nosaka, ka aizgādnību nodibina pār personām ar garīga rakstura vai citiem veselības traucējumiem, kuru rīcībspēju ierobežojusi tiesa, pār personām ar garīga rakstura vai citiem veselības traucējumiem steidzamos gadījumos bez rīcībspējas ierobežošanas un pār personām izlaidīgas vai izšķērdīgas dzīves dēļ vai pār personām, kuras alkohola vai citu apreibinošo vielu pārmērīgas lietošanas dēļ draud novest sevi vai savu ģimeni trūkumā vai nabadzībā un kuru rīcībspēju ierobežojusi tiesa.  Atbilstoši likuma „Par policiju” 1.pantam, policija ir apbruņota militarizēta valsts vai pašvaldības institūcija, kuras pienākums ir aizsargāt personu dzīvību, veselību, tiesības un brīvības, īpašumu, sabiedrības un valsts intereses no noziedzīgiem un citiem prettiesiskiem apdraudējumiem. Robežsardzes likuma 2.pants nosaka, ka  robežsardze ir bruņota, un tās funkcijas ir valsts robežas neaizskaramības nodrošināšana un nelegālās migrācijas novēršana. Attiecīgi Valsts drošības iestāžu likuma 2.pants nosaka, ka valsts drošības iestādes ir valsts institūcijas, kuras savas kompetences ietvaros veic izlūkošanas, pretizlūkošanas darbības un ir operatīvās darbības subjekti. Savukārt Valsts ugunsdzēsības un glābšanas dienests ir iestāde, kura veic darbības, lai likvidētu ugunsgrēku, glābtu fiziskās personas un materiālās vērtības, kā arī aizsargātu vidi ugunsgrēka dzēšanas laikā.  Ņemot vērā to, ka sabiedriskā kārtība un drošība, valsts drošība un aizsardzība un personu glābšana ir viens no galvenajiem valsts uzdevumiem, valstij ir rīcības brīvība izvirzīt prasības personai, kura var atrasties dienestā.  Pirmkārt, daļa no Iestādēm ir bruņotas, līdz ar to valstij ir rūpīgi jāizvērtē personu, kuras vēlas iestāties dienestā, īpašības, jo amatpersonai tiek piešķirts ierocis un speciālie līdzekļi dienesta pienākumu pildīšanai.  Otrkārt, informācija par izlūkošanu un operatīvo darbību ir valsts noslēpums. Valsts noslēpums ir tāda militāra, politiska, ekonomiska, zinātniska, tehniska vai cita rakstura informācija, kura iekļauta Ministru kabineta apstiprinātā sarakstā un kuras nozaudēšana vai nelikumīga izpaušana var nodarīt kaitējumu valsts drošībai, ekonomiskajām vai politiskajām interesēm. Likuma „Par valsts noslēpumu” 9.panta otrās daļas 1.punkts nosaka, ka speciālo atļauju pieejai valsts noslēpumam var izsniegt personai, kura ir rīcībspējīga. Tādējādi likumdevējam ir plaša rīcības brīvība izvēloties mehānismu, lai nodrošinātu valsts noslēpumu vai citas klasificētas informācijas aizsardzību (Lietuvas konstitucionālās tiesas 2007.gada 15.maija spriedums lietā Nr.7/04-8/04). Valstij ir tiesības, izvirzot attiecīgās prasības personai, kura strādā ar valsts noslēpumu un ierobežotas pieejamības informāciju, ņemt vērā ne tikai personas lojalitāti pret valsti, bet arī uzticamību un attiecīgi vērtēt personas īpašības. Valstij ir jāizvērtē, vai ir pamats neuzticēties personai, un vai pastāv risks, ka persona var prettiesiski izpaust valsts noslēpumu un ierobežotas pieejamības informāciju, tādējādi radot draudus valsts neatkarībai, tās konstitucionālajai iekārtai un teritoriālajai integritātei, sabiedrības brīvas attīstības perspektīvām, labklājībai un stabilitātei. Vienlaikus Latvijas Satversmes tiesa 2005.gada 17.oktobra spriedumā Nr.2005-07-01 norādīja, ka starptautiskajās vienošanās ir noteikts, ka personāla atlases process jāplāno tā, lai varētu izvērtēt, vai konkrētai personai – ņemot vērā tās lojalitāti un uzticamību – var piešķirt tiesības uz sākotnēju un arī ilgstošu piekļūšanu klasificētai informācijai. Citādi var rasties nevajadzīgs risks.  Treškārt, valsts vērtē arī personu, kurām nav ierobežota rīcībspēja, veselības stāvokli un psiholoģiskās īpašības, tādējādi apliecinot, ka dienestā var atrasties tikai rūpīgi atlasītas personas, lai nodrošinātu tiesisku, stabilu, efektīvu dienestu, jo dienests ir saistīts ar specifisku pienākumu pildīšanu.  Ievērojot minēto, nepieciešams precizēt Dienesta gaitas likuma 4.panta 5.punktu un paredzēt, ka dienestā nevar atrasties persona, pār kuru ir nodibināta aizgādnība.  Dienesta gaitas likuma 7.panta trešās daļas 3.punktā noteikts pienākums personai, kura vēlas iestāties dienestā Iestādē, iesniegt Iekšlietu ministrijas Centrālajai medicīniskās ekspertīzes komisijai (turpmāk – Medicīniskās ekspertīzes komisija) potēšanas pasi. Ņemot vērā to, ka potēšanas pase ir personai piederošs dokuments, nepieciešams noteikt to, ka personai potēšanas pase minētajai komisijai ir jāuzrāda, nevis jāiesniedz.  Dienesta gaitas likuma 4.panta 3.punkts nosaka, ka dienestā var atrasties amatpersona, kuras veselības stāvoklis un psiholoģiskās īpašības atbilst Ministru kabineta noteiktajām prasībām.  Lai nodrošinātu amatpersonas veselības stāvokļa un psiholoģisko īpašību pārbaudi, Iestāde, saskaņā ar Dienesta gaitas likuma 16.panta ceturtajā daļā noteikto, amatpersonu ne retāk kā reizi gadā nosūta uz Medicīniskās ekspertīzes komisiju veselības stāvokļa atbilstības dienestam pārbaudei (turpmāk – veselības pārbaude).  Kārtību, kādā veicama veselības pārbaude nosaka Ministru kabineta 2006.gada 21.novembra noteikumi Nr.970 „Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajam dienesta pakāpēm un amatpersonu amata kandidātiem nepieciešamo veselības stāvokli un psiholoģiskajām īpašībām un veselības stāvokļa un psiholoģisko īpašību pārbaudes kārtību” (turpmāk – Ministru kabineta noteikumi). Saskaņā ar Ministru kabineta noteikumu 3.punktu Iestāde sagatavo nosūtījumu uz Medicīniskās ekspertīzes komisiju. Aizpildot minēto nosūtījumu (Ministru kabineta noteikumu 1.pielikums), tajā tiek norādīts, vai dienesta pienākumi tiek pildīti amatā, kurā ir nepieciešama ieroča nēsāšana un lietošana, speciāla fiziskā sagatavotība, spēka paņēmienu lietošana, psiholoģiska/psihofizioloģiska pārbaude. Medicīniskās ekspertīzes komisija, saņemot Iestādes nosūtījumu, veic attiecīgu amatpersonas veselības stāvokļa pārbaudi.  Praksē dažkārt ir konstatēti gadījumi, kad amatpersonas, saņemot Iestādes nosūtījumu, dažādu apstākļu dēļ (gan attaisnojošu, gan arī neattaisnojošu) savlaicīgi neveic veselības stāvokļa pārbaudi. Ja Iestāde ir amatpersonu nosūtījusi uz veselības stāvokļa pārbaudi, un amatpersona šo pārbaudi noteiktajā termiņā nav veikusi, faktiski izveidojas situācija, ka amatpersona turpina pildīt amata pienākumus bez derīga Medicīniskās ekspertīzes komisijas atzinuma par amatpersonas veselības stāvokļa atbilstību amatam (dienestam). Tādējādi ir iespējama varbūtība, ka Iestāde pieļauj pildīt pienākumus tādām amatpersonām, kuru veselības (tajā skaitā garīgās veselības)  traucējumi nav savienojami ar attiecīgā amata pienākumu izpildi, jo īpaši tādu pienākumu izpildi, kas saistīti ar dienesta ieroču nēsāšanu un lietošanu, kā arī tādām amatpersonām, kuru vispārējais veselības stāvoklis nepieļauj dienestu paaugstinātas fiziskās slodzes apstākļos. Iestāde, pieļaujot pildīt amata pienākumus amatpersonām, kuru veselības stāvoklis nav pārbaudīts normatīvajos aktos noteiktajā kārtībā, netieši pakļauj riskam gan pašas amatpersonas (piemēram, amatpersonai var rasties veselības traucējumi īpašā stresa situācijā vai sakarā ar paaugstinātu fizisko slodzi), gan arī citas personas (piemēram, atļaujot amatpersonai pildīt amata pienākumus, kas saistīti ar šaujamieroča nēsāšanu un lietošanu). Taču pēc būtības šādas situācijas veidošanās saskaņā ar Dienesta gaitas likumā ietverto regulējumu nav pieļaujama. Iestādei nekavējoties būtu risināms jautājums par šādas amatpersonas atvaļināšanu no dienesta sakarā ar tās neatbilstību dienestam, jo amatpersonu dienesta gaitu regulējošos ārējos normatīvajos aktos nav paredzēta iespēja Iestādei uz laiku atstādināt amatpersonu, kura savlaicīgi nav veikusi veselības stāvokļa pārbaudi, no amata pienākumu izpildes. Tomēr, ņemot vērā Iestādēm pieejamos cilvēkresursus, tūlītēja amatpersonu atvaļināšana no dienesta nebūtu atbalstāma.  Saskaņā ar Darba likuma 58.panta trešo daļu darba devējam ir tiesības atstādināt darbinieku no darba gadījumos, kad darbinieka neatstādināšana no darba var kaitēt paša vai trešo personu drošībai un veselībai, kā arī darba devēja vai trešo personu interesēm. Attiecīgi Ministru kabineta 2009.gada 10.marta noteikumu Nr.219 „Kārtība, kādā veicama obligātā veselības pārbaude” 19.punktā ir noteikts, ka darba devējs veselības pārbaudes veikšanai nosaka noteiktu laiku, ne mazāku par četrām nedēļām un ne lielāku ar trijiem mēnešiem. Savukārt, minēto Ministru kabineta noteikumu 26.punkts noteic, ka gadījumā, ja darba devējs norādītajā termiņā nav saņēmis arodslimību ārsta aizpildītu veselības pārbaudes karti, viņš ir tiesīgs atstādināt nodarbināto no darba, līdz nodarbinātais iesniedz darba devējam veselības pārbaudes karti, kurā atzīmēts, ka veselības stāvoklis atbilst veicamajam darbam. Vienlaikus minētajā punktā ir noteikts gadījums, kad darba devējam nav tiesību atstādināt nodarbināto no darba, proti, ja nodarbinātais noteiktajā termiņā veselības pārbaudi nav veicis no viņa neatkarīgu objektīvu apstākļu dēļ, par kuru iestāšanos nodarbinātais paziņo darba devējam.  Ņemot vērā to, ka saskaņā ar Dienesta gaitas likuma 3.panta otro daļu darba tiesiskās attiecības reglamentējošo normatīvo aktu normas nav attiecināmas uz amatpersonu ar speciālo dienesta pakāpi, Dienesta gaitas likumā nepieciešams iestrādāt tiesisku regulējumu iepriekš minētās situācijas risināšanai, kas paredz zināmu rīcības brīvību Iestādei, kā arī dod vēl vienu iespēju amatpersonai veikt obligāto ikgadējo veselības stāvokļa pārbaudi. Pieņemot lēmumu par amatpersonas atstādināšanu no dienesta pienākumu izpildes, tiks vērtēti apstākļi, kas nav ļāvuši amatpersonai veikt veselības stāvokļa pārbaudi, kā arī tas, vai amatpersonas neatstādināšana no dienesta pienākumu izpildes var kaitēt viņa paša vai trešo personu drošībai un veselībai (piemēram, lielāks kaitējums drošībai un veselībai var rasties gadījumā, ja amatpersonas amata pienākumu pildīšana nav iespējama bez šaujamieroča nēsāšanas).  Bez tam, kā jau iepriekš tika minēts, iemesli, kāpēc amatpersona nav veikusi obligāto veselības stāvokļa pārbaudi, var būt dažādi, tai skaitā arī neattaisnojoši. Tāpēc katrā šādā gadījumā Iestādei ir tiesības uzsākt dienesta pārbaudi par amatpersonas darbību vai bezdarbību, un nepieciešamības gadījumā normatīvajos aktos noteiktajā kārtībā saukt amatpersonu pie disciplinārās atbildības. Te jānorāda, ka saskaņā ar Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likuma 19.panta pirmo daļu uz disciplinārlietas izmeklēšanas laiku, amatpersonu var atstādināt no amata pienākumu izpildes. Minētās atstādināšanas mērķis ir nepieļaut turpmāku amatpersonas atrašanos apstākļos, kādos disciplinārpārkāpums tika izdarīts vai lai atrašanās amatā netraucētu disciplinārlietas izmeklēšanas interesēm.  Lai novērstu iepriekš minēto situāciju un nodrošinātu to, ka dienesta pienākumus pilda amatpersonas, kuru veselības stāvoklis ir atbilstošs noteiktām prasībām, īpaši ņemot vērā to, ka dienests Iestādē ir saistīts ar paaugstinātu psiholoģisko un fizisko slodzi, kā arī ar iespējamību pielietot šaujamieročus un citus speciālos līdzekļus, nepieciešams izdarīt grozījumu Dienesta gaitas likumā, paredzot iespēju Iestādei šādu amatpersonu atstādināt no amata pienākumu izpildes līdz brīdim, kad tiek saņemts Medicīniskās ekspertīzes komisijas slēdziens, bet ne ilgāk kā līdz trim mēnešiem.  Iekšlietu ministrijas ieskatā piedāvātais risinājums veicinās amatpersonas laicīgi veikt veselības stāvokļa pārbaudi, jo laikā, kad amatpersona būs atstādināta no amata pienākumu izpildes, tai netiks izmaksāta darba samaksa. Gadījumā, ja amatpersona atstādināšanas laikā neattaisnojošu iemeslu dēļ tomēr nebūs veikusi veselības pārbaudi, Iestādei būs pietiekams pamats lemt par amatpersonas atvaļināšanu no dienesta, jo amatpersona neatbildīs vienai no obligātajām prasībām, lai atrastos dienestā, proti, tai nebūs derīgs apliecinājums tās veselības stāvokļa un psiholoģisko īpašību atbilstībai dienestam noteiktajām prasībām un tā neattaisnojošu iemeslu dēļ nebūs izmantojusi viņai doto iespēju šo neatbilstību novērst. Kā jau iepriekš tika norādīts, ka atvaļināšana no dienesta uzreiz pēc fakta konstatēšanas, kad amatpersona Iestādes noteiktajā termiņā nav veikusi veselības pārbaudi, no Iestādēm pieejamo cilvēkresursu aspekta, nebūtu atbalstāma, tādēļ likumprojektā tiek piedāvāts sava veida starpposms – iespēja amatpersonai novērst radušos neatbilstību.  Dienesta gaitas likuma 16.panta ceturtajā daļā noteikts, ka Iestāde amatpersonu, saglabājot tai darba samaksu, ne retāk kā reizi gadā nosūta uz Medicīniskās ekspertīzes komisiju, lai tiktu pārbaudīta amatpersonas veselības stāvokļa atbilstība dienestam. Kārtību, kādā veicama amatpersonas veselības stāvokļa pārbaude, nosaka Ministru kabinets. No minētā izriet Iestādes pienākums ne retāk kā reizi gadā amatpersonu nosūtīt uz Medicīniskās ekspertīzes komisiju veselības pārbaudes veikšanai ar mērķi pārbaudīt amatpersonas veselības stāvokļa atbilstību dienestam. Pašreiz spēkā esošie normatīvie akti tiešu pienākumu amatpersonu veselības pārbaužu jomā nosaka tikai Iestādei, proti, paredz tiešu pienākumu Iestādei reizi gadā nosūtīt amatpersonu uz veselības pārbaudi. Savukārt amatpersonai pienākums reizi gadā noteikti iziet veselības pārbaudi tieši nav noteikts. Ņemot vērā to, ka ikgadējās veselības pārbaudes veikšana ir būtisks priekšnoteikums, lai amatpersona atrastos dienestā, kā arī, lai būtu pamats piemērot juridiskas sekas (atstādināšana no amata, atvaļināšana no dienesta) par Dienesta gaitas likuma 6.panta 1.punktā noteiktā amatpersonas pienākuma ievērtot Latvijas Republikas Satversmi, Latvijas Republikai saistošās starptautisko tiesību normas, likumus un citus normatīvos aktus, pārkāpšanu, nepieciešams likuma līmenī nostiprināt amatpersonas pienākumu Iestādes noteiktajā termiņā veikt veselības stāvokļa pārbaudi. Tādā veidā attiecībā uz amatpersonu veselības pārbaudēm vienlīdz ārējā normatīvajā aktā būtu noteikts gan Iestādes pienākums amatpersonu nosūtīt uz veselības pārbaudi, gan arī amatpersonas pienākums saskaņā ar šo nosūtījumu šo veseības pārbaudi veikt. Šāda amatpersonas pienākuma nostiprināšana likuma līmenī ir īpaši būtiska, jo šobrīd praksē daļa amatpersonu izvairās no veselības pārbaudes veikšanas, kas savukārt var apdraudēt gan pašu amatpersonu, gan citas personas. Abpusēja pienākuma (Iestādes un amatpersonas) noteikšana Iekšlietu minsitrijas ieskatā palielinās amatpersonu atbildību par veselības pārbaudes veikšanu.  Saskaņā ar Dienesta gaitas likuma 24.panta pirmās daļas 2.punktu amatpersonai par priekšzīmīgu dienesta uzdevumu izpildi vai labiem dienesta pienākumu izpildes rezultātiem var piešķirt naudas balvu vai citu vertīgu balvu. Atlīdzības likuma 3.panta trešā daļa nosaka, ka valsts vai pašvaldības institūcija neizmaksā un iekšējos normatīvajos aktos, pašvaldības saistošajos noteikumos, darba koplīgumos un darba līgumos amatpersonai (darbiniekam) neparedz citādu atlīdzību kā tā, kas noteikta šajā likumā, izņemot šajā pantā paredzētos gadījumus. No minētā izriet, ka naudas balvu amatpersonai iespējams piešķirt vienīgi saskaņā ar Atlīdzības likumu, tādēļ nepieciešams to izslēgt no Dienesta gaitas likuma. Naudas balvu amatpersonām būs iespēja piešķirt saskaņā ar Atlīdzības likumu, bet ne kā apbalvojumu Dienesta gaitas likuma izpratnē. |
|  | Saistītie politikas ietekmes novērtējumi un pētījumi | Likumprojekts šo jomu neskar. |
| 4. | Tiesiskā regulējuma mērķis un būtība | Likumprojekts paredz:  1) izslēgt no Dienesta gaitas likuma normas, ko regulē Atlīdzības likums (atsauce uz piemaksu par speciālo dienesta pakāpi un naudas balvas piešķiršanu kā apbalvojumu Dienesta gaitas likuma izpratnē);  2) noteikt, ka dienestā var atrasties persona, pār kuru nav nodibināta aizgādnība;  3) noteikt pienākumu personai, kura vēlas stāties dienestā Iekšlietu ministrijas sistēmas iestādē, uzrādīt Medicīniskās ekspertīzes komisijai potēšanas pasi, nevis to iesniegt;  4) noteikt, ka amatpersonu, kura neattaisnojošu iemeslu dēļ nav veikusi veselības stāvokļa pārbaudi, ar Iestādes vadītāja rakstveida rīkojumu (pavēli) var atstādināt no amata pienākumu izpildes uz laiku, kas nepārsniedz trīs mēnešus. Par atstādināšanas laiku tai neizmaksā darba samaksu. Rīkojuma (pavēles) par amatpersonas atstādināšanu apstrīdēšana neaptur tā izpildi.  5) pienākumu amatpersonai saskaņā ar Iestādes nosūtījumu un Iestādes noteiktajā termiņā veikt veselības stāvokļa pārbaudi;  6) tiesības atvaļināt amatpersonu no dienesta, ja tā atstādināšanas laikā neattaisnojošu iemeslu dēļ nav veikusi veselības stāvokļa pārbaudi.”. |
| 5. | Projekta izstrādē iesaistītās institūcijas | Likumprojekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība tika nodrošināta. |
| 7. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Personas ar rīcībspējas ierobežojumiem, kuras vēlēsies kandidēt dienestam Iekšlietu ministrijas sistēmas iestādēs. Šādu personu skaitu nav iespējams prognozēt.  Amatpersonas ar speciālajām dienesta pakāpēm, kuras neattaisnojošu iemeslu dēļ Iestādes noteiktajā termiņā nebūs izgājušas obligāto veselības pārbaudi un kuru amata pienākumi ir saistīti ar specifisku fizisko sagatavotību, ieroču nēsāšanu un lietošanu, kā arī paaugstinātu psiholoģisko slodzi.  Valsts ugunsdzēsības un glābšanas dienestā obligāto veselības pārbaudi noteiktajā termiņā nebija izgājušas vidēji 300 amatpersonas, kas ir aptuveni 10% no kopējā amatpersonu skaita, no kuriem 9% obligāto veselības pārbaudi nav izgājušas neattaisnotu iemeslu dēļ.  Valsts policijā obligāto veselības pārbaudi noteiktajā termiņā nebija izgājušas vidēji 158 amatpersonas, kas ir aptuveni 2,5% no kopējā amatpersonu skaita, no kuriem 2% obligāto veselības pārbaudi nav izgājušas neattaisnotu iemeslu dēļ.  Valsts robežsardzē obligāto veselības pārbaudi noteiktajā termiņā nebija izgājušas vidēji 59 amatpersonas, kas ir aptuveni 2,25% no kopējā amatpersonu skaita, no kuriem 1,15% obligāto veselības pārbaudi nav izgājušas neattaisnotu iemeslu dēļ. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt. | Likumprojekts šo jomu neskar. |
| 3. | Tiesiskā regulējuma finansiālā ietekme | Likumprojekts šo jomu neskar. |
| 4. | Tiesiskā regulējuma nefinansiālā ietekme | Likumprojekts šo jomu neskar. |
| 5. | Administratīvās procedūras raksturojums | Likumprojekts šo jomu neskar. |
| 6. | Administratīvo izmaksu monetārs novērtējums | Likumprojekts šo jomu neskar. |
| 7. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Saistībā ar likumprojektu būs nepieciešams izstrādāt grozījumus Ministru kabineta 2006.gada 21.novembra noteikumos Nr.970 „Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm un amatpersonu amata kandidātiem nepieciešamo veselības stāvokli un psiholoģiskajām īpašībām un veselības stāvokļa un psiholoģisko īpašību pārbaudes kārtību” nosakot, ka attiecīgā Iestāde, sagatavojot nosūtījumu, tajā norāda noteiktu laiku, kurā amatpersonai ir jāveic veselības stāvokļa pārbaude.  Par Ministru kabineta noteikumu projekta izstrādi atbildīgā būs Iekšlietu ministrija.  Ministru kabineta noteikumu projektu plānots izstrādāt pēc likumprojekta pieņemšanas Saeimā pirmajā lasījumā, savukārt izsludināt Valsts sekretāru sanāksmē plānots pēc likumprojekta pieņemšanas Saeimā vismaz otrajā lasījumā. |
| 2. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un šīs līdzdalības rezultāti | | |
| 1. | Sabiedrības informēšana par projekta izstrādes uzsākšanu | Ņemot vērā to, ka likumprojekta izstrādes pamatojums galvenokārt ir Ministru kabineta dotais uzdevums saistībā ar izmaiņām rīcībspējas tiesiskajā regulējumā, sabiedrības informēšana par likumprojekta izstrādes uzsākšanu netika veikta. |
| 2. | Sabiedrības līdzdalība projekta izstrādē | Pēc likumprojekta izsludināšanas Valsts sekretāru sanāksmē par to tika sniegta informācija Iekšlietu ministrijas mājas lapā, kā arī tika lūgts sniegt viedokli par likumprojektu Latvijas Iekšlietu darbinieku arodbiedrībai, Latvijas Apvienotajai Policistu arodbiedrībai un Neatkarīgajai policistu arodbiedrībai. |
| 3. | Sabiedrības līdzdalības rezultāti | No Latvijas Iekšlietu darbinieku arodbiedrības, Latvijas Apvienotās Policistu arodbiedrības un Neatkarīgās policistu arodbiedrības iebildumi par likumprojektu netika saņemti. |
| 4. | Saeimas un ekspertu līdzdalība | Saeimas un citi eksperti likumprojekta izstrādē netika iesaistīti. |
| 5. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Likumprojekts šo jomu neskar. |

Iekšlietu ministrs R. Kozlovskis

Vīza:

Valsts sekretāres

pienākumu izpildītāja I.Aire

24.07.2013. 16.30

2989

Radzeviča

67219418, [Dace.Radzevica@iem.gov.lv](mailto:Dace.Radzevica@iem.gov.lv)

Kurme

67219310, [Gunta.Kurme@iem.gov.lv](mailto:Gunta.Kurme@iem.gov.lv)